Die Israeliete trek deur die Rooisee (4) - www.bybelkennis.co.za
If Jesus Christ be God, and died for me, then no sacrifice can be too great for me to make for him – C. T. Studd
In Eksodus 14 kry ons een van die hoogtepunte van Israel se uittog uit Egipte – die deurtog deur die Rooisee. Wat kan ons uit hierdie deurtog deur die Rooisee van Jesus Christus en verlossing leer? Drie dinge:
Ons trek uit gebondenheid/slawerny – lae en lae bande wat ons vasbind.
Ons trek uit deur genade.
In die proses het ons 'n Middelaar.
Verlossing gaan oor hoekom ons kan loskom – ons het 'n Middelaar
Die Israeliete trek veilig deur die see; die Egiptenare word vernietig. Water is 'n beeld van chaos en dood: Die aarde was heeltemal onbewoonbaar, dit was donker op die diep waters, maar die Gees van God het oor die waters gesweef (Genesis 1:2). God se Gees bring orde. Israel is nie verlos omdat hulle sulke goeie mense was nie; hulle was nie beter as die Egiptenare nie. Hoekom tref dieselfde lot nie vir hulle nie? Hulle het 'n Middelaar gehad: Waarom roep julle so benoud na My? Sê vir die Israeliete hulle moet verder trek (14:15). Ons Middelaar is Jesus Christus; Hy is dié Middelaar. Daarom kan ek en jy ook deur die see trek.
Let mooi op: God het nie vir die Israeliete die wet gegee en toe hulle Hom gehoorsaam, laat Hy hulle uit Egipte trek nie. Nee, Hy laat hulle uittrek en toe gee Hy vir hulle die wet. Dit is nie omdat ek God gehoorsaam dat ek gered word nie. Nee, omdat ek gered is deur God se genade wil ek Hom gehoorsaam. Iemand wat die genade van God werklik verstaan, sal nie sonde sommer ligtelik opneem nie. As jy genade werklik verstaan, sal jy jou gedrag verander. God bring sy mense uit Egipte, deur die see, tot by Sinai waar hulle sy wet ontvang.
Maar as ons in die lig lewe soos Hy in die lig is, het ons met mekaar deel aan dieselfde gemeenskap en reinig die bloed van Jesus, sy Seun, ons van elke sonde (1 Johannes 1:7).